Danmark befinder sig fortsat i en lun luftmasse - og torsdag kommer der derudover en del solskin.

Onsdag var landet delt i to - mens skyer med regn og byger huserede mod vest, så skinnede solen længst mod øst. Skyerne og regnen markerede overgangen mellem varm luft mod sydøst og væsentlig koldere luft mod nordvest. Ofte ender en sådan fordeling med, at vejret fra vest 'vinder', og Danmark bagefter befinder sig i en ustadig luftstrøm fra vest. I denne omgang vinder varmen dog, og fronten, der onsdag lå over de vestlige egne, er i færd med at trække sig ud over Nordsøen igen. Det giver plads til mere sol og færre skyer, så der i dagens løb kommer solskin til næsten hele landet. Der vil dog fortsat blive pænest vejr i den østlige del af landet. Op til 16 grader Luften, som blæser op over Danmark fra øst og sydøst, er oprindeligt varm og er kun blevet afkølet lidt på sin vej mod nord. Allerede torsdag morgen er der mellem fem og otte graders varme mange steder, og i formiddagens løb vil temperaturen hurtigt stige. Ud på eftermiddagen vil termometrene rundt omkring i landet kunne vise mellem 14 og 16 graders varme de steder, hvor temperaturerne topper. Lokalt kan det ikke udelukkes, at det bliver endnu varmere, og derved kan torsdag måske blive årets hidtil varmeste dag. I lørdags nåede temperaturen 16,7 grader i København på dét, der fortsat er årets varmeste dag. København trækker et spor af varme Når vinden blæser fra øst, bliver det varmest i den vestlige del af landet. Det skyldes, at luften opvarmes på sin vej henover land og derfor har højest temperatur, når den har bevæget sig længst muligt over landjorden. Går man lidt i detaljer, så kan man faktisk se særprægede mønstre i temperaturfordelingen over Danmark. Sydøstenvinden blæser ind over Malmø, og på kortet kan man se, at der trækkes et lille spor af varme ud over Saltholm i Øresund. Luften er dermed allerede opvarmet lidt, når den nærmer sig København, men her får den et ekstra skud varme, og det er tydeligt, at der trækkes et varmt spor efter Hovedstaden et stykke mod nordvest. På samme måde kan man se den afkølende effekt fra Køge Bugt brede sig et godt stykke ind over Sjælland. Derfor vil der også helt generelt være koldere langs østvendte kyster torsdag. Fredag og lørdag fortsætter den lune luft over Danmark, og temperaturen kan måske nå 17-18 graders varme.